12 Josefa a ka tswa a ile a dira jalo ka ntlha ya se a se itseng ka Jehofa. Ga go pelaelo gore o ne a itse mafoko ano a Jehofa a ileng a a bua kwa tshimong ya Edene: “Ke gone ka moo monna o tlaa tlogelang rraagwe le mmaagwe, o tlaa ngaparela mosadi wa gagwe; mme ba tlaa nna nama e le nngwe fela.” (Genesise 2:24) Mo godimo ga moo, Josefa a ka tswa a ne a itse se Jehofa a ileng a se bolelela kgosi ya Mofilisitia e e neng e ikaeletse go hepisa mmaagwemogoloagwe Josefa e bong Sara. Jehofa o ile a raya kgosi eo a re: “Bona, go tshwana fela le fa o sule ka ntlha ya mosadi yo o mo tsereng, e re ka e le mosadi wa motho yo mongwe. . . . Mme gape ke ne ke go thiba gore o se ka wa nteofela. Ke gone ka moo ke neng ka se ka ka go letla gore o mo ame.” (Genesise 20:3, 6, NW) Le fa gone Jehofa a ne a ise a ntshe molao o o kwadilweng, tsela e a ikutlwang ka yone ka lenyalo e ne e itsewe. Boitshwaro jo bo molemo jwa ga Josefa le go batla go itumedisa Jehofa, di ne tsa dira gore a gane go dira boitsholo jo bo maswe.